title: 2012/580/ES: Eiropas Parlamenta Lēmums ( 2012. gada 10. maijs ) par Eiropas Jūras drošības aģentūras 2010. finanšu gada budžeta izpildes apstiprināšanu#Eiropas Parlamenta Rezolūcija ( 2012. gada 10. maijs ) ar konstatējumiem, kas ir neatņemama daļa no lēmuma par Eiropas Jūras drošības aģentūras 2010. finanšu gada budžeta izpildes apstiprināšanu

text:
               17.10.2012

               LV

               Eiropas Savienības Oficiālais Vēstnesis

               L 286/213

         EIROPAS PARLAMENTA LĒMUMS
   (2012. gada 10. maijs)
   par Eiropas Jūras drošības aģentūras 2010. finanšu gada budžeta izpildes apstiprināšanu
   (2012/580/ES)
   EIROPAS PARLAMENTS,

               —

               ņemot vērā Eiropas Jūras drošības aģentūras 2010. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Jūras drošības aģentūras 2010. finanšu gada pārskatiem, ar Aģentūras atbildēm (1),

               —

               ņemot vērā Padomes 2012. gada 21. februāra ieteikumu (06083/2012 – C7-0051/2012),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam, (2) un jo īpaši tās 185. pantu,

               —

               ņemot vērā Eiropas Parlamenta un Padomes 2002. gada 27. jūnija Regulu (EK) Nr. 1406/2002 par Eiropas Jūras drošības aģentūras izveidošanu (3) un jo īpaši tās 19. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Transporta un tūrisma komitejas atzinumu (A7-0137/2012),

               1.

               Sniedz Eiropas Jūras drošības aģentūras izpilddirektoram apstiprinājumu par Aģentūras 2010. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Jūras drošības aģentūras direktoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 366, 15.12.2011., 52. lpp.

      (2)  OV L 248, 16.9.2002., 1. lpp.

      (3)  OV L 208, 5.8.2002., 1. lpp.

      (4)  OV L 357, 31.12.2002., 72. lpp.

      EIROPAS PARLAMENTA REZOLŪCIJA
      (2012. gada 10. maijs)
      ar konstatējumiem, kas ir neatņemama daļa no lēmuma par Eiropas Jūras drošības aģentūras 2010. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas Jūras drošības aģentūras 2010. finanšu gada galīgos pārskatus,

                  —

                  ņemot vērā Revīzijas palātas ziņojumu par Eiropas Jūras drošības aģentūras 2010. finanšu gada pārskatiem, ar Aģentūras atbildēm (1),

                  —

                  ņemot vērā Padomes 2012. gada 21. februāra ieteikumu (06083/2012 – C7-0051/2012),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

                  —

                  ņemot vērā Eiropas Parlamenta un Padomes 2002. gada 27. jūnija Regulu (EK) Nr. 1406/2002 par Eiropas Jūras drošības aģentūras izveidošanu (3) un jo īpaši tās 19. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu un Transporta un tūrisma komitejas atzinumu (A7-0137/2012),

                  A.

                  tā kā Revīzijas palāta norādīja, ka tā ir guvusi pamatotu pārliecību par to, ka Eiropas Jūras drošības aģentūras (Aģentūra) gada pārskati par 2010. finanšu gadu ir ticami un ka pakārtotie darījumi ir likumīgi un pareizi;

                  B.

                  tā kā 2011. gada 10. maijā Parlaments sniedza Aģentūras izpilddirektoram apstiprinājumu par Aģentūras 2009. finanšu gada budžeta izpildi (5) un lēmumam par budžeta izpildes apstiprināšanu pievienotajā rezolūcijā cita starpā:

                              —

                              aicināja Aģentūru apsvērt Ganta diagrammas ieviešanu visu tās pamatdarbību plānošanā, lai precīzi varētu noteikt, cik daudz laika katrs darbinieks pavada, strādājot pie konkrēta projekta, un lai sekmētu uz rezultātu gūšanu orientētu pieeju; līdz ar to aicina Aģentūru informēt budžeta izpildes apstiprinātājiestādi par šajā sakarā veiktajiem pasākumiem,

                              —

                              mudināja Aģentūru pareizi piemērot iepirkuma procedūras, bet atzinīgi vērtēja to, ka Aģentūra 2009. gada darbības pārskatā iekļāva atsevišķu pielikumu par pārrunu procedūrām, lai par to informētu budžeta lēmējinstitūciju;

                  C.

                  tā kā Aģentūras 2010. gada budžets bija EUR 54 400 000 salīdzinājumā ar EUR 53 300 000 2009. gadā, kas ir par 6,1 % mazāk; tā kā Savienības iemaksa Aģentūras 2010. gada budžetā bija EUR 31 949 360 salīdzinājumā ar EUR 24 435 000 2009. gadā (6), kas ir par 30,75 % vairāk,

         Budžeta un finanšu pārvaldība

                  1.

                  secina, ka saskaņā ar Aģentūras sniegto informāciju tā saņēma EUR 54 400 000 saistību apropriācijās un EUR 50 600 000 maksājumu apropriācijās; ņem vērā, ka salīdzinājumā ar 2009. gadu saistību apropriāciju apmērs ir pieaudzis par 11,21 %, bet maksājumu apropriāciju apmērs ir samazinājies par 5,33 %;

                  2.

                  konstatē, ka saskaņā ar informāciju, kas sniegta Aģentūras pārskatā par budžeta un finanšu pārvaldību, 2010. gadā budžeta izpildes apjoms bija 98 % attiecībā uz saistību apropriācijām un 89 % attiecībā uz maksājumu apropriācijām; turklāt norāda, ka salīdzinājumā ar 2009. gadu Aģentūras budžeta izpildes rādītājs ir palielinājies gan attiecībā uz saistību apropriācijām (+ 4 %), gan attiecībā uz maksājumu apropriācijām (+ 8 %); aicina Aģentūru veikt visas nepieciešamās darbības, lai turpinātu uzlabot budžeta izpildi, un regulāri informēt par to budžeta izpildes apstiprinātājiestādi;

         Pārnestās apropriācijas

                  3.

                  ņemot vērā informāciju, kas sniegta Aģentūras pārskatā par budžeta un finanšu pārvaldību, konstatē, ka no 2010. gada uz 2011. gadu tika pārnestas apropriācijas EUR 1 214 272,92 apmērā, lai gada beigās segtu nesamaksātās saistības; iepazīstoties ar Aģentūras pārskatiem, secina, ka pārnesto apropriāciju īpatsvars ir par 43 % mazāks nekā 2009. gadā; tomēr aicina Aģentūru veikt turpmākas darbības, lai samazinātu pārnesto apropriāciju apmēru un ievērotu Savienības budžeta gada pārskata principu;

                  4.

                  pauž nožēlu, ka Revīzijas palāta savā ziņojumā par Aģentūras 2010. finanšu gada pārskatiem nav minējusi Aģentūras pārnestās un atceltās apropriācijas;

         Novēlotas saistības

                  5.

                  ņem vērā, ka pēc Parlamenta pieprasījuma Aģentūra ir iekļāvusi 2010. gada darbības pārskatā konkrētu informāciju par novēlotām saistībām (t. i. gadījumiem, kad juridisku saistību uzņemšanās notikusi pirms attiecīgo budžeta saistību uzņemšanās); ņem vērā, ka Aģentūra ir centusies samazināt saistību novēlotas uzņemšanās gadījumu skaitu (no vairāk nekā 20 gadījumiem 2007. gadā uz 5 gadījumiem 2010. gadā); tomēr pauž bažas par to, ka šādas saistības ir pamata Finanšu regulas 62. panta 1. punkta pārkāpums un ka Aģentūra šāda veida pārkāpumus ir izdarījusi kopš 2006. gada;

         Iepirkuma procedūra

                  6.

                  ņemot vērā Aģentūras gada darbības pārskatā sniegto informāciju, konstatē, ka Juridisko un finanšu jautājumu nodaļa 2010. gadā apstiprināja 54 iepirkuma procedūras;

                  7.

                  mudina Aģentūru pareizi piemērot iepirkuma procedūras un sniegt gada darba programmā atbilstīgu informāciju par plānotajiem publiskajiem iepirkumiem; īpaši pauž bažas par to, ka gada darba programmā nav skaidri norādīta visa informācija, kas minēta Finanšu regulā un tās īstenošanas noteikumos; atgādina Aģentūrai – ja tās lēmums par plānotā iepirkuma finansēšanu netiek pienācīgi pamatots, var tikt apstrīdēta Aģentūras lēmuma spēkā esamība; ņem vērā Aģentūras sniegto informāciju par to, ka no 2011. gada galīgajai darba programmai tiek pievienots īpašs pielikums, kurā norāda kopējo budžeta finansējumu, kas rezervēts gada laikā plānoto iepirkumu veikšanai, aptuveno līgumu skaitu un katras darbības aptuvenos izpildes termiņus;

                  8.

                  aicina Aģentūru nodrošināt to, ka administratīvajai padomei laikus tiek sniegta precīza informācija par sarunu procedūrām; secina, ka faktiski par Aģentūras sarunu procedūrām, kuras būtu jāveic saskaņā ar stingriem nosacījumiem, ne vienmēr tiek ziņots administratīvajai padomei;

         Cilvēkresursi

                  9.

                  pauž bažas par to, ka saskaņā ar sniegtajām ziņām 2010. gadā tika apdraudēta Aģentūras grāmatveža neatkarīga darbība; norāda, ka faktiski:

                              —

                              gada sākumā Aģentūras grāmatvedis joprojām bija pieņemts darbā uz pagaidu laiku,

                              —

                              viņa pienākumi nebija oficiāli noteikti un

                              —

                              viņa pienākumu izpildi novērtēja Aģentūras izpilddirektors, neiesaistot novērtēšanā administratīvo padomi;

                  10.

                  atzinīgi vērtē administratīvās padomes 2010. gada 14. jūnija lēmumu formalizēt Aģentūras grāmatveža iecelšanu amatā; ņem vērā administratīvās padomes 2011. gada 10. novembra lēmumu, ar ko groza vispārīgo noteikumu par Civildienesta noteikumu 43. panta īstenošanu, lai precizētu administratīvās padomes lomu attiecībā uz grāmatvedi;

                  11.

                  tomēr uzsver, ka joprojām pastāv trūkumi saistībā ar grāmatveža darbību, proti, saistībā ar viņa pienākumu noteikšanu un pienākumu izpildes novērtēšanu; ņem vērā, ka Aģentūra ir veikusi darbības, lai novērstu situāciju, par kuru tika ziņots iepriekš;

         Darbības rezultāti

                  12.

                  atzinīgi vērtē to, ka 2010. gada martā Aģentūra pieņēma piecu gadu darba plānu; turklāt ņem vērā, ka Aģentūras 2010. gada pārskatā attiecībā uz katru pamatdarbību tiek iekļauta informācija par ieguldījumu un darbības rezultātu, turklāt salīdzinājuma nolūkos katram ierakstam tiek pievienotas ziņas par plānoto ieguldījumu un rezultātu, kā minēts Aģentūras 2010. gada darba programmā;

                  13.

                  pauž nožēlu, ka Revīzijas palāta ziņojumā par 2010. finanšu gadu nav minējusi Aģentūras budžeta pārvietojumus; norāda, ka Parlaments ir paudis bažas par Aģentūras budžeta pārvietojumu lielo skaitu iepriekšējos gados (2009. gadā – 49, 2008. gadā – 52 un 2007. gadā – 32); tādēļ prasa, lai Revīzijas palāta nekavējoties informētu budžeta izpildes apstiprinātājiestādi par budžeta pārvietojumiem 2010. gadā;

                  14.

                  atkārtoti aicina Aģentūru izskatīt iespējas visu pamatdarbību plānošanā izmantot Ganta diagrammu, lai varētu ātri konstatēt, cik daudz laika katrs darbinieks pavada, strādājot pie konkrēta projekta, un lai sekmētu uz rezultatīvu darbību orientētu pieeju; tādēļ aicina Aģentūru informēt budžeta izpildes apstiprinātājiestādi par konkrētiem pasākumiem, ko Aģentūra veikusi;

                  15.

                  vērš uzmanību uz jaunajiem uzdevumiem, kas Aģentūrai ir noteikti priekšlikumā regulai par grozījumu izdarīšanu tās dibināšanas Regulā (EK) Nr. 1406/2002; aicina Komisiju palielināt Aģentūrai piešķiramos līdzekļus un aicina Aģentūru saprātīgi un efektīvi pārvaldīt šos resursus, lai pienācīgi pildītu tai uzticētos jaunos pienākumus, pamatojoties uz minēto regulu;

         Iekšējā revīzija

                  16.

                  ņem vērā, ka Aģentūrai vēl ir jāizpilda 15 ļoti svarīgi Iekšējās revīzijas dienesta ieteikumi; pauž bažas par to, ka astoņu ieteikumu izpilde ir aizkavējusies par 6–12 mēnešiem, bet viens ieteikums ir noraidīts; norāda, ka pirmie 11 ļoti svarīgie ieteikumi attiecas uz juridisko un finansiālo lēmumu pieņemšanas procesu, cilvēkresursu pārvaldību un iekšējās kontroles standartiem; norāda arī, ka noraidītais ieteikums attiecas uz grāmatveža atbildību par darbības rezultātu novērtējumu; tādēļ mudina Aģentūru sniegt budžeta izpildes apstiprinātājiestādei paskaidrojumu par šā atteikuma iemeslu un aicina Aģentūru veikt pasākumus saistībā ar aizkavēto ieteikumu izpildi;

                  17.

                  ņem vērā Aģentūras iniciatīvu saistībā ar iekšējās revīzijas funkcijas veikšanu kopā ar Kopienas Zivsaimniecības kontroles aģentūru (Iekšējās revīzijas struktūras kopīgu izmantošanu);

                  18.

                  īpaši ņem vērā, ka Iekšējās revīzijas struktūrvienība ir sniegusi konsultācijas par tādiem iekšējās kontroles jautājumiem kā:

                              —

                              ar jūrlietu jomu saistītu lietojumprogrammu darbības nepārtrauktības plāna izstrādi,

                              —

                              atbalsta darbību nepārtrauktības plāna izstrādi,

                              —

                              procedūru izņēmumu reģistrācijai,

                        ņem vērā Aģentūras paziņojumu par to, ka ir pieņemts ar jūrlietu jomu saistītu lietojumprogrammu darbības nepārtrauktības plāns, atbalsta darbību nepārtrauktības plāns un procedūra izņēmumu reģistrēšanai;

                  19.

                  vērš uzmanību uz iepriekšējos budžeta izpildes apstiprināšanas ziņojumos izteiktajiem ieteikumiem, kas izklāstīti šīs rezolūcijas pielikumā;

                  20.

                  vērš Aģentūras uzmanību uz Eiropas Parlamenta 2011. gada 10. maija rezolūciju par 2009. gada budžeta izpildes apstiprināšanu – ES aģentūru darbība, finanšu pārvaldība un kontrole (7) un aicina Aģentūru ievērot tajā paustās prasības;

                  21.

                  norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, kas iekļauti 2012. gada 10. maija rezolūcijā (8) par aģentūru darbību, finanšu pārvaldību un kontroli.

         (1)  OV C 366, 15.12.2011., 52. lpp.

         (2)  OV L 248, 16.9.2002., 1. lpp.

         (3)  OV L 208, 5.8.2002., 1. lpp.

         (4)  OV L 357, 31.12.2002., 72. lpp.

         (5)  OV L 250, 27.9.2011., 181. lpp.

         (6)  OV L 64, 12.3.2010., 615. lpp.

         (7)  OV L 250, 27.9.2011., 269. lpp.

         (8)  Pieņemtie teksti, P7_TA(2012)0164 (skatīt šā Oficiālā Vēstneša 388. lpp.).

      PIELIKUMS

         EIROPAS PARLAMENTA IEPRIEKŠĒJO GADU IETEIKUMI

                  Eiropas Jūras drošības aģentūra

                  2006

                  2007

                  2008

                  2009

                  Darbības rezultāti

                  Nav

                  Budžeta nepareiza sagatavošana

                              —

                              Aģentūrai neizdevās sagatavot daudzgadu darba programmu un tās ikgadējā darba programma neatbilda tās budžeta saistībām.

                              —

                              Aicina Aģentūru noteikt SMART mērķus un RACER rādītājus, kā arī izveidot Ganta diagrammu, kas sekmētu uz rezultātu gūšanu orientētu pieeju.

                              —

                              Aicina Aģentūru sākt šajā un iepriekšējos gados veikto darbību diahronisku analīzi.

                              —

                              Aicina Aģentūru apsvērt iespēju katras operatīvās darbības plānošanā izmantot Ganta diagrammu.

                              —

                              Aicina Aģentūru tās darbības, kas veiktas gadā, par kuru ir jāsniedz budžeta izpildes apstiprinājums, salīdzināt ar tām darbībām, kas veiktas iepriekšējā finanšu gadā.

                  Budžeta un finanšu pārvaldība

                              —

                              Budžeta sagatavošanas un štatu saraksta izveides procedūras nebija pietiekami stingras, tādēļ netika pienācīgi plānota darbinieku pieņemšana darbā un netika pareizi sagatavots budžets.

                              —

                              Netika stingri ievērots gada pārskata budžeta princips.

                              —

                              Dažos līgumos bija paredzēti avansa maksājumi 100 % apmērā – šāda prakse neatbilst pareizas finanšu pārvaldības principiem.

                              —

                              Budžeta nepareiza sagatavošana, proti: attiecībā uz difrencētajām apropriācijām budžetā nebija iekļauts grafiks maksājumiem, kuri turpmākajos finanšu gados jāveic, lai izpildītu budžeta saistības, kas radītas iepriekšējos finanšu gados.

                              —

                              Aģentūra bija uzņēmusies juridiskās saistības pirms attiecīgo budžeta saistību formulēšanas.

                              —

                              Budžeta sagatavošanas procedūras nebija pietiekami stingras, tādēļ tika veikts liels skaits budžeta pārvietojumu (2007. gadā – 32).

                              —

                              Nepilnības pamatdarbībām paredzēto maksājumu apropriāciju plānošanā un uzraudzībā (tika atceltas apropriācijas EUR 7,5 miljonu apmērā).

                              —

                              Aicina Aģentūru straujāk īstenot apmācību un saziņas pasākumus, lai nepieļautu situācijas, kad juridisku saistību uzņemšanās notiek pirms attiecīgo budžeta saistību uzņemšanās.

                              —

                              Aicina Komisiju apzināt veidus, kā nodrošināt, lai tiktu īstenots uz vajadzībām balstīts skaidras naudas pārvaldības princips.

                              —

                              Revīzijas palāta konstatēja daudzus budžeta pārvietojumus 2009. gadā, mudina Aģentūru uzlabot plānošanu un uzraudzību, lai samazinātu budžeta pārvietojumu skaitu.

                              —

                              Mudina Aģentūru pareizi piemērot iepirkuma procedūras.

                  Cilvēkresursi

                  Nav

                              —

                              Pārredzamības trūkums darbā pieņemšanas procedūrās – revidētajās darbā pieņemšanas procedūrās personāla atlases kritēriji un punktu skaits, kas ļauj turpināt piedalīties konkursa nākamajā kārtā, nebija noteikts pirms vērtēšanas procesa sākuma.

                              —

                              Aicina uzlabot stratēģiju attiecībā uz cilvēkresursiem, jo pastāv pārredzamības problēmas (sk. punktu par iekšējo revīziju).

                              —

                              Norāda uz darbinieku atlases procedūru nepilnībām, mudina Aģentūru novērst pašreizējās nepilnības.

                  Iekšējā revīzija

                  Nav

                  Nav

                              —

                              Prasa Aģentūrai veikt pasākumus, lai īstenotu 7 no Iekšējā revīzijas dienesta sniegtajiem 32 ieteikumiem, proti, pieņemt Civildienesta noteikumu īstenošanas kārtību attiecībā uz pagaidu darbinieku pieņemšanu darbā saskaņā ar Civildienesta noteikumiem, organizēt atlases procedūras pārbaudes, lai nodrošinātu lielāku pārredzamību un vienlīdzīgu attieksmi pret kandidātiem, izstrādāt karjeras plānošanas stratēģiju.

                              —

                              Aicina Aģentūru steidzami īstenot IRD ļoti svarīgos ieteikumus, īpaši uzsver to, ka:

                                          —

                                          jānodrošina stratēģiskā plānošana un jāveic ar Aģentūru saistīto ieinteresēto personu darbības uzraudzība, sniedzot pārskatu par vēl nenovērstajiem naftas piesārņojuma riskiem,

                                          —

                                          jāievēro administratīvās procedūras,

                                          —

                                          jāanalizē iekārtu pārvaldības iespējamie varianti un jānovērtē to finansiālā un darbības ietekme,

                                          —

                                          jādokumentē lēmumi par kuģu izmantošanu.

                              —

                              Norāda, ka tie IRD ieteikumi, kuri Aģentūrai vēl jāīsteno, ietver šādus pasākumus:

                                          —

                                          iekšējs riska novērtējums,

                                          —

                                          pašreiz piemēroto iekšējo procedūru saraksts,

                                          —

                                          atlikušo procedūru izstrādes un īstenošanas ceļvedis,

                                          —

                                          izņēmuma procedūru uzskaitījums un

                                          —

                                          iekšējās kontroles sistēmas regulāras pārskatīšanas ieviešana.


title: 2013/296/ES: Padomes Lēmums ( 2013. gada 13. maijs ) par to, lai noslēgtu Nolīgumu starp Eiropas Savienību un Moldovas Republiku, ar kuru groza Nolīgumu starp Eiropas Kopienu un Moldovas Republiku par vīzu atvieglotu izsniegšanu#Nolīgums starp Eiropas Savienību un Moldovas Republiku, ar kuru groza Nolīgumu starp Eiropas Kopienu un Moldovas Republiku par vīzu atvieglotu izsniegšanu

text:
               20.6.2013

               LV

               Eiropas Savienības Oficiālais Vēstnesis

               L 168/1

      PADOMES LĒMUMS

   (2013. gada 13. maijs)
   par to, lai noslēgtu Nolīgumu starp Eiropas Savienību un Moldovas Republiku, ar kuru groza Nolīgumu starp Eiropas Kopienu un Moldovas Republiku par vīzu atvieglotu izsniegšanu
   (2013/296/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienību,
   ņemot vērā Līgumu par Eiropas Savienības darbību un jo īpaši tā 77. panta 2. punkta a) apakšpunktu saistībā ar tā 218. panta 6. punkta a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Saskaņā ar Padomes Lēmumu 2012/353/ES (1)2012. gada 27. jūnijā tika parakstīts Nolīgums starp Eiropas Savienību un Moldovas Republiku, ar kuru groza Nolīgumu starp Eiropas Kopienu un Moldovas Republiku par vīzu atvieglotu izsniegšanu (“nolīgums”), ņemot vērā tā noslēgšanu.

               (2)

               Nolīgums būtu jāapstiprina.

               (3)

               Šis lēmums ir to Šengenas acquis noteikumu pilnveidošana, kuru īstenošanā Apvienotā Karaliste nepiedalās saskaņā ar Padomes Lēmumu 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (2); tādēļ Apvienotā Karaliste nepiedalās šā lēmuma pieņemšanā, un Apvienotajai Karalistei šis lēmums nav saistošs un nav jāpiemēro.

               (4)

               Šis lēmums ir to Šengenas acquis noteikumu pilnveidošana, kuru īstenošanā Īrija nepiedalās saskaņā ar Padomes Lēmumu 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (3); tādēļ Īrija nepiedalās šā lēmuma pieņemšanā, un Īrijai šis lēmums nav saistošs un nav jāpiemēro.

               (5)

               Saskaņā ar 1. un 2. pantu 22. Protokolā par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un Dānijai šis lēmums nav saistošs un nav jāpiemēro,

         IR PIEŅĒMUSI ŠO LĒMUMU.
   1. pants
   Ar šo Eiropas Savienības vārdā tiek apstiprināts Nolīgums starp Eiropas Savienību un Moldovas Republiku, ar kuru groza Nolīgumu starp Eiropas Kopienu un Moldovas Republiku par vīzu atvieglotu izsniegšanu.
   Nolīguma teksts ir pievienots šim lēmumam.
   2. pants
   Padomes priekšsēdētājs norīko personu, kas ir tiesīga Eiropas Savienības vārdā sniegt nolīguma 2. pantā paredzēto paziņojumu, lai paustu Eiropas Savienības piekrišanu uzņemties šā nolīguma saistības (4).
   3. pants
   Šis lēmums stājas spēkā tā pieņemšanas dienā.

      Briselē, 2013. gada 13. maijā

            Padomes vārdā –

            priekšsēdētājs

         S. COVENEY

      (1)  OV L 174, 4.7.2012., 4. lpp.

      (2)  OV L 131, 1.6.2000., 43. lpp.

      (3)  OV L 64, 7.3.2002., 20. lpp.

      (4)  Nolīguma spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.

         NOLĪGUMS

      starp Eiropas Savienību un Moldovas Republiku, ar kuru groza Nolīgumu starp Eiropas Kopienu un Moldovas Republiku par vīzu atvieglotu izsniegšanu
      EIROPAS SAVIENĪBA,
      un
      MOLDOVAS REPUBLIKA,
      turpmāk “Puses”,
      ŅEMOT VĒRĀ Nolīgumu starp Eiropas Kopienu un Moldovas Republiku par vīzu atvieglotu izsniegšanu, kurš stājās spēkā 2008. gada 1. janvārī,
      VĒLOTIES vēl vairāk atvieglot tiešus personiskus kontaktus,
      ATZĪSTOT, cik svarīgi ir attiecīgā laikposmā ieviest bezvīzu ceļošanas režīmu Moldovas Republikas pilsoņiem ar nosacījumu, ka ir izpildīti priekšnoteikumi labi pārvaldītai un drošai mobilitātei,
      ŅEMOT VĒRĀ Protokolu par Šengenas acquis iekļaušanu Eiropas Savienības sistēmā un Protokolu par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienoti Līgumam par Eiropas Savienību un Līgumam par Eiropas Savienības darbību, un, apstiprinot, ka šā nolīguma noteikumi neattiecas uz Apvienoto Karalisti un Īriju,
      ŅEMOT VĒRĀ Protokolu par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, un apstiprinot, ka šā nolīguma noteikumi neattiecas uz Dāniju,
      IR VIENOJUŠĀS PAR TURPMĀKO.
      1. pants
      Nolīgumu starp Eiropas Kopienu un Moldovas Republiku par vīzu atvieglotu izsniegšanu (turpmāk – “nolīgums”) groza saskaņā ar šā panta noteikumiem:

                  1)

                  nosaukumā vārdu “Kopienu” aizstāj ar vārdu “Savienību”;

                  2)

                  nolīguma 2. panta 1. un 2. punktā un 3. panta e) apakšpunktā vārdu “Kopienas” aizstāj ar vārdu “Eiropas Savienības”;

                  3)

                  nolīguma 4. panta 1. punktu groza šādi:

                              a)

                              punkta d) apakšpunktu aizstāj ar šādu:

                                          “d)

                                          šoferiem, kas veic starptautiskos kravu un pasažieru pārvadājumus uz dalībvalstu teritorijām ar transportlīdzekļiem, kas reģistrēti Moldovas Republikā:

                                                      —

                                                      Moldovas Republikas valsts starptautiskās autotransporta pārvadātāju apvienības rakstveida pieprasījums, kurā norādīts braucienu mērķis, ilgums un biežums;”;

                              b)

                              punkta f) apakšpunktu aizstāj ar šādu:

                                          “f)

                                          žurnālistiem un tehniskajiem darbiniekiem, kas tos profesionālā statusā pavada:

                                                      —

                                                      apliecība vai cits dokuments, ko izsniegusi arodorganizācija vai pieteikuma iesniedzēja darba devējs, kas apliecina, ka attiecīgā persona ir kvalificēts žurnālists, un norāda, ka brauciena mērķis ir veikt žurnālista darbu, vai kas apliecina, ka attiecīgā persona ir tehniskais darbinieks, kas profesionālā statusā pavada žurnālistu;”;

                              c)

                              punkta k) apakšpunktu aizstāj ar šādu:

                                          “k)

                                          tuviem radiniekiem – laulātajam, bērniem (tostarp adoptētiem bērniem), vecākiem (tostarp aizbildņiem), vecvecākiem un mazbērniem, kas apmeklē Moldovas Republikas pilsoņus, kuri likumīgi uzturas dalībvalstu teritorijā, vai Eiropas Savienības pilsoņus, kas dzīvo savas valstspiederības dalībvalsts teritorijā:

                                                      —

                                                      uzņemošās personas rakstveida uzaicinājums;”;

                              d)

                              pievieno šādu apakšpunktu:

                                          “p)

                                          oficiālo Eiropas Savienības pārrobežu sadarbības programmu, piemēram, Eiropas kaimiņattiecību un partnerības instrumenta (EKPI), dalībniekiem:

                                                      —

                                                      rakstveida uzaicinājums no uzņēmējorganizācijas.”;

                  4)

                  nolīguma 5. panta 1. līdz 3. punktu aizstāj ar šādiem:
                  “1.   Dalībvalstu diplomātiskās pārstāvniecības un konsulārie dienesti izsniedz daudzkārtējās ieceļošanas vīzas ar derīguma termiņu uz pieciem gadiem šādu kategoriju personām:

                              a)

                              valstu un reģionālo valdību un parlamentu, Augstākās tiesas un Konstitucionālās tiesas locekļiem, pildot to dienesta pienākumus, ja tie ar šo nolīgumu nav atbrīvoti no vīzu prasības;

                              b)

                              oficiālu delegāciju pastāvīgajiem dalībniekiem, kas pēc Moldovas Republikai adresēta oficiāla ielūguma regulāri piedalās sanāksmēs, apspriedēs, pārrunās vai apmaiņas programmās, kā arī pasākumos, ko dalībvalstu teritorijā rīko starpvaldību organizācijas;

                              c)

                              laulātiem un bērniem (tostarp adoptētiem bērniem), kas ir jaunāki par 21 gadu vai atrodas apgādībā, un vecākiem (tostarp aizbildņiem), kuri apmeklē Moldovas Republikas pilsoņus, kas likumīgi uzturas dalībvalstu teritorijā, vai Eiropas Savienības pilsoņus, kas dzīvo savas valstspiederības dalībvalsts teritorijā;

                              d)

                              darījumu cilvēkiem un uzņēmējdarbības organizāciju pārstāvjiem, kuri regulāri ceļo uz dalībvalstīm;

                              e)

                              žurnālistiem un tehniskajiem darbiniekiem, kas tos profesionālā statusā pavada.

                        Atkāpjoties no pirmās daļas, ja nepieciešamība vai nodoms ceļot bieži vai regulāri ir acīmredzami attiecināts uz īsāku laikposmu, daudzkārtējās ieceļošanas vīzas derīguma termiņu ierobežo uz minēto laikposmu, īpaši tad, ja:

                              —

                              punkta a) apakšpunktā minēto personu dienesta pilnvaru termiņš,

                              —

                              punkta b) apakšpunktā minēto personu oficiālas delegācijas pastāvīga dalībnieka statusa spēkā esības termiņš,

                              —

                              punkta c) apakšpunktā minētajām personām Moldovas Republikas pilsoņu, kas likumīgi uzturas Eiropas Savienībā, likumīgas uzturēšanās atļaujas derīguma termiņš,

                              —

                              punkta d) apakšpunktā minēto personu uzņēmējdarbības organizācijas pārstāvja statusa vai darba līguma spēkā esības termiņš, vai

                              —

                              punkta e) apakšpunktā minēto personu darba līguma termiņš

                        ir īsāks nekā pieci gadi.
                  2.   Dalībvalstu diplomātiskās pārstāvniecības un konsulārie dienesti izsniedz daudzkārtējās ieceļošanas vīzas ar derīguma termiņu uz vienu gadu šādu kategoriju pilsoņiem ar noteikumu, ka iepriekšējā gadā tie ir saņēmuši vismaz vienu vīzu un to ir izmantojuši atbilstoši apmeklētās valsts tiesību aktiem par ieceļošanu un uzturēšanos:

                              a)

                              oficiālu delegāciju dalībniekiem, kas pēc Moldovas Republikai adresēta oficiāla ielūguma regulāri piedalās sanāksmēs, apspriedēs, pārrunās vai apmaiņas programmās, kā arī pasākumos, ko starpvaldību organizācijas rīko dalībvalstu teritorijā;

                              b)

                              pilsoniskās sabiedrības organizāciju pārstāvjiem, kuri regulāri ceļo uz dalībvalstīm ar mērķi izglītoties, apmeklēt seminārus un konferences, tostarp apmaiņas programmu ietvaros;

                              c)

                              brīvo profesiju pārstāvjiem, kas piedalās starptautiskās izstādēs, konferencēs, simpozijos, semināros vai citos līdzīgos pasākumos un regulāri dodas uz dalībvalstīm;

                              d)

                              šoferiem, kas veic starptautiskos kravu un pasažieru pārvadājumus uz dalībvalstu teritorijām ar transportlīdzekļiem, kas reģistrēti Moldovas Republikā;

                              e)

                              apkalpju locekļiem starptautiskajos vilcienos, refrižeratoros un lokomotīvēs, kuri dodas uz dalībvalstu teritorijām;

                              f)

                              personām, kas piedalās zinātnes, kultūras un mākslas pasākumos, tostarp universitātes un citās apmaiņas programmās un kas regulāri dodas uz dalībvalstīm;

                              g)

                              studentiem un pēcdiploma studentiem, kuri regulāri ceļo ar mērķi mācīties vai izglītoties, tostarp saskaņā ar apmaiņas programmām;

                              h)

                              starptautisku sporta pasākumu dalībniekiem un personām, kas tos profesionālā statusā pavada;

                              i)

                              sadraudzības pilsētu vai citu apdzīvotu vietu organizēto oficiālo apmaiņas programmu dalībniekiem;

                              j)

                              oficiālo Eiropas Savienības pārrobežu sadarbības programmu, piemēram, Eiropas kaimiņattiecību un partnerības instrumenta (EKPI), dalībniekiem.

                        Atkāpjoties no pirmās daļas, ja nepieciešamība vai nodoms ceļot bieži vai regulāri ir nepārprotami attiecināts uz īsāku laikposmu, daudzkārtējās ieceļošanas vīzas derīguma termiņu ierobežo uz minēto laikposmu.
                  3.   To kategoriju personām, kas minētas 2. punktā, dalībvalstu diplomātiskās pārstāvniecības un konsulārie dienesti izsniedz daudzkārtējās ieceļošanas vīzas ar derīguma termiņu no diviem līdz pieciem gadiem ar noteikumu, ka iepriekšējos divos gados tie ir izmantojuši uz vienu gadu izsniegto daudzkārtējo ieceļošanas vīzu atbilstīgi apmeklētās valsts tiesību aktiem par ieceļošanu un uzturēšanos, ja vien nepieciešamība vai nodoms ceļot bieži vai regulāri nav acīmredzami attiecināts uz īsāku laikposmu – šādā gadījumā daudzkārtējās ieceļošanas vīzas derīguma termiņu ierobežo uz minēto laikposmu.”;

                  5)

                  nolīguma 6. pantu groza šādi:

                              a)

                              panta 2. punktā:

                                          i)

                                          ievadvārdus aizstāj ar šādiem:
                                          “2.   Neskarot 4. punktu, šādu kategoriju personas ir atbrīvotas no maksas par vīzu pieteikumu izskatīšanu:”;

                                          ii)

                                          punkta a) apakšpunktā pievieno šādus vārdus:
                                          “vai Eiropas Savienības pilsoņus, kas dzīvo savas valstspiederības dalībvalsts teritorijā”;

                                          iii)

                                          punkta j) apakšpunktā pievieno šādus vārdus:
                                          “un tehniskie darbinieki, kas tos profesionālā statusā pavada;”;

                                          iv)

                                          pievieno šādus apakšpunktus:

                                                      “p)

                                                      bezpeļņas organizāciju rīkotu semināru, konferenču, sporta, kultūras un izglītības pasākumu dalībniekiem, kas ir vecumā līdz 25 gadiem;

                                                      q)

                                                      pilsoniskās sabiedrības organizāciju pārstāvjiem, kuru ceļojuma mērķis ir apmācība, semināri un konferences, tostarp arī apmaiņas programmu ietvaros;

                                                      r)

                                                      oficiālo Eiropas Savienības pārrobežu sadarbības programmu, piemēram, Eiropas kaimiņattiecību un partnerības instrumenta (EKPI), dalībniekiem.”;

                                          v)

                                          pievieno šādu daļu:
                                          “Pirmā daļa attiecas arī uz gadījumiem, kad ceļojuma mērķis ir tranzīts.”;

                              b)

                              pievieno šādu punktu:
                              “4.   Ja dalībvalsts vīzas izsniegšanas nolūkā sadarbojas ar ārpakalpojumu sniedzēju, ārpakalpojumu sniedzējs var iekasēt maksu par pakalpojumu. Minētā maksa ir samērīga ar izmaksām, kas ārpakalpojuma sniedzējam radušās, pildot tā uzdevumus, un tā nepārsniedz EUR 30. Dalībvalstis saglabā iespēju, ka visi pieteikuma iesniedzēji var pieteikumus iesniegt tieši to konsulātos. Ārpakalpojumu sniedzējs savas darbības veic saskaņā ar Vīzu kodeksu un pilnībā ievērojot Moldovas Republikas tiesību aktus.”;

                  6)

                  iekļauj šādu pantu:
                  “6.a pants
                  Pieteikuma iesniegšana bez pieteikuma iesniedzēja klātbūtnes
                  Dalībvalstu konsulāti var nepiemērot prasību ierasties personīgi, ja pieteikuma iesniedzējs ir tiem pazīstams kā godīgs un uzticams cilvēks, ja vien pieteikuma iesniedzējam netiek prasīts ierasties personīgi biometrisko identifikatoru iegūšanas nolūkā.”;

                  7)

                  nolīguma 8. pantu aizstāj ar šādu:
                  “8. pants
                  Izceļošana dokumentu nozaudēšanas vai zādzības gadījumā
                  Eiropas Savienības pilsoņi un Moldovas Republikas pilsoņi, kas ir nozaudējuši savus personu apliecinošus dokumentus vai kuriem minētie dokumenti ir nozagti, uzturoties Moldovas Republikas vai dalībvalstu teritorijā, var bez vīzas vai citas atļaujas atstāt Moldovas Republikas vai dalībvalstu teritoriju ar dalībvalstu vai Moldovas Republikas diplomātiskās pārstāvniecības vai konsulārā dienesta izdotiem derīgiem personu apliecinošiem dokumentiem, kas dod tiesības šķērsot robežu.”;

                  8)

                  nolīguma 10. pantu groza šādi:

                              a)

                              virsrakstu aizstāj ar šādu:

                                 “Diplomātiskās un dienesta pases”;

                              b)

                              panta 2. punktu aizstāj ar šādu:
                              “2.   Moldovas Republikas pilsoņi, kas ir derīgu biometrisko dienesta pasu turētāji, var ieceļot, izceļot vai tranzītā šķērsot dalībvalstu teritorijas bez vīzas.”;

                              c)

                              pievieno šādu punktu:
                              “3.   Personas, kas minētas šā panta 1. un 2. punktā, drīkst uzturēties dalībvalstu teritorijās ne ilgāk kā 90 dienas 180 dienu laikposmā.”;

                  9)

                  nolīguma 12. panta 1. punktu groza šādi:

                              a)

                              pirmajā teikumā vārdu “Kopienas” aizstāj ar vārdu “Savienības”;

                              b)

                              otrajā teikumā vārdu “Kopienu” aizstāj ar vārdiem “Eiropas Savienību” un vārdus “Eiropas Kopienu Komisija” aizstāj ar vārdiem “Eiropas Komisija”;

                  10)

                  nolīguma 13. pantu groza šādi:

                              a)

                              esošo punktu numurē kā 1. punktu;

                              b)

                              pievieno šādu punktu:
                              “2.   Noteikumus divpusējos nolīgumos vai vienošanās, ko atsevišķas dalībvalstis noslēgušas ar Moldovas Republiku pirms šā nolīguma stāšanās spēkā, kuri paredz nebiometrisko dienesta pasu turētāju atbrīvošanu no vīzas prasības, piemēro arī turpmāk, neskarot attiecīgo dalībvalstu vai Moldovas Republikas tiesības denonsēt šos divpusējos nolīgumus vai vienošanās vai pārtraukt to piemērošanu.”;

                  11)

                  nolīguma 14. pantā iekļauj šādu pirmo daļu:
                  “Moldovas Republika var atkal ieviest vīzas prasību tikai visu dalībvalstu pilsoņiem vai konkrētām pilsoņu kategorijām, nevis atsevišķu dalībvalstu pilsoņiem vai konkrētām pilsoņu kategorijām.”

            2. pants
      Šo nolīgumu Puses ratificē vai apstiprina saskaņā ar savām attiecīgajām procedūrām, un tas stājas spēkā otrā mēneša pirmajā dienā pēc datuma, kad pēdējā Puse paziņo otrai Pusei par iepriekš minēto procedūru pabeigšanu.

         Briselē, divtūkstoš divpadsmitā gada divdesmit septītajā jūnijā divos eksemplāros visās Pušu oficiālajās valodās, un visi teksti ir vienlīdz autentiski.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Pentru Uniunea Europeană

            3a Република Молдова
            Por la República de Moldavia
            Za Moldavskou republiku
            For Republikken Moldova
            Für die Republik Moldau
            Moldova Vabariigi nimel
            Για τη Δημοκρατία της Μολδαβίας
            For the Republic of Moldova
            Pour la République de Moldavie
            Per la Repubblica moldova
            Moldovas Republikas vārdā –
            Moldovos Respublikos vardu
            A Moldovai Köztársaság részéről
            Għar-Repubblika tal-Moldova
            Voor de Republiek Moldavië
            W imieniu Republiki Mołdawii
            Pela República da Moldova
            Pentru Republica Moldova
            Za Moldavskú republiku
            Za Republiko Moldavijo
            Moldovan tasavallan puolesta
            För Republiken Moldavien
            Pentru Republica Moldova

         KOPĪGA DEKLARĀCIJA PAR SADARBĪBU JAUTĀJUMOS, KAS SAISTĪTI AR CEĻOŠANAS DOKUMENTIEM
         Puses vienojas, ka Apvienotajai komitejai, kas izveidota ar nolīguma 12. pantu, uzraugot nolīguma īstenošanu, jāizvērtē attiecīgo ceļošanas dokumentu aizsardzības līmeņa ietekme uz nolīguma darbību. Tāpēc Puses vienojas regulāri informēt viena otru par pasākumiem, kas veikti, lai novērstu vairāku ceļošanas dokumentu vienlaicīgu esību, izstrādātu ceļošanas dokumentu aizsardzības tehniskos aspektus, kā arī par pasākumiem saistībā ar ceļošanas dokumentu personalizācijas procesu.

         EIROPAS SAVIENĪBAS DEKLARĀCIJA PAR DOKUMENTIEM, KAS JĀIESNIEDZ, PIEPRASOT ĪSTERMIŅA VĪZAS
         Eiropas Savienība saskaņā ar Vīzu kodeksa 48. panta 1. punkta a) apakšpunktu izveidos saskaņotu apliecinošo dokumentu sarakstu, lai nodrošinātu, ka pieteikumu iesniedzējiem no Moldovas Republikas principā tiek prasīts iesniegt tos pašus apliecinošos dokumentus. Eiropas Savienība informēs Moldovas Republiku Komitejā, kad šāds saraksts būs sastādīts. Eiropas Savienība arī informēs Moldovas Republikas pilsoņus saskaņā ar Vīzu kodeksa 47. panta 1. punkta a) apakšpunktu.

         EIROPAS SAVIENĪBAS DEKLARĀCIJA PAR SADARBĪBU AR ĀRPAKALPOJUMU SNIEDZĒJIEM
         Eiropas Savienība apņemas ārpakalpojumus vīzu pieteikumu pieņemšanai izmantot vienīgi kā pašu pēdējo līdzekli, ja pastāv konkrēti apstākļi vai iemesli saistībā ar vietējo situāciju, piemēram, liels pieteikumu iesniedzēju skaits neļauj pieteikumu pieņemšanu un datu savākšanu organizēt savlaicīgā veidā un pieņemamos apstākļos vai nav iespējams citādi nodrošināt pienācīgu visas attiecīgās trešās valsts teritorijas apkalpošanu; un citi sadarbības veidi izrādās nelietderīgi attiecīgajai dalībvalstij.

         EIROPAS SAVIENĪBAS DEKLARĀCIJA PAR ATVIEGLOJUMIEM ĢIMENES LOCEKĻIEM
         Eiropas Savienība ņem vērā Moldovas Republikas ieteikumu paplašināt ģimenes locekļu, kuriem ir tiesības izmantot vīzu atvieglotās izsniegšanas priekšrocības, definīciju, kā arī to, cik lielu nozīmi Moldovas Republika piešķir šīs kategorijas personu pārvietošanās vienkāršošanai.
         Lai atvieglotu pārvietošanos paplašinātam personu lokam, kas ģimenes saitēm saistītas ar Moldovas Republikas pilsoņiem, kuri likumīgi uzturas dalībvalstu teritorijās, vai Eiropas Savienības pilsoņiem, kas dzīvo savas valstspiederības dalībvalsts teritorijā (jo īpaši brāļiem, māsām un viņu bērniem), Eiropas Savienība aicina dalībvalstu konsulārās iestādes pilnībā izmantot Vīzu kodeksā paredzētās iespējas atvieglot vīzas izsniegšanu minētās kategorijas personām, tostarp vīzas pieteikuma iesniedzējiem pieprasīto dokumentāro pierādījumu vienkāršošanu, atbrīvošanu no pieteikuma izskatīšanas maksas un atbilstošos gadījumos daudzkārtējas ieceļošanas vīzas izsniegšanu.

         KOPĪGĀ DEKLARĀCIJA PAR ŠVEICI UN LIHTENŠTEINU
         Puses ņem vērā ciešās attiecības starp Savienību un Šveici un Lihtenšteinu, jo īpaši atbilstoši 2004. gada 26. oktobra nolīgumam par šo valstu iesaistīšanos Šengenas acquis īstenošanā, piemērošanā un pilnveidošanā.
         Šādos apstākļos ir vēlams, lai Šveices un Lihtenšteinas un Moldovas Republikas iestādes nekavējoties noslēgtu divpusējus nolīgumus par īstermiņa vīzu atvieglotu izsniegšanu ar līdzīgiem noteikumiem, kādi ir grozītajā nolīgumā.


title: 2013/618/ES: Eiropas Parlamenta Lēmums ( 2013. gada 17. aprīlis ) par ENIAC kopuzņēmuma 2011. finanšu gada budžeta izpildes apstiprināšanu#Eiropas Parlamenta Rezolūcija ( 2013. gada 17. aprīlis ), ar konstatējumiem, kas ir neatņemama daļa no lēmuma par ENIAC kopuzņēmuma 2011. finanšu gada budžeta izpildes apstiprināšanu

text:
               16.11.2013

               LV

               Eiropas Savienības Oficiālais Vēstnesis

               L 308/345

         EIROPAS PARLAMENTA LĒMUMS
   (2013. gada 17. aprīlis)
   par ENIAC kopuzņēmuma 2011. finanšu gada budžeta izpildes apstiprināšanu
   (2013/618/ES)
   EIROPAS PARLAMENTS,

               —

               ņemot vērā ENIAC kopuzņēmuma 2011. finanšu gada galīgos pārskatus,

               —

               ņemot vērā Revīzijas palātas ziņojumu par ENIAC kopuzņēmuma 2011. finanšu gada pārskatiem ar Kopuzņēmuma atbildēm (1),

               —

               ņemot vērā Padomes 2013. gada 12. februāra ieteikumu (05755/2013 – C7-0040/2013),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Padomes 2007. gada 20. decembra Regulu (EK) Nr. 72/2008, ar ko izveido ENIAC kopuzņēmumu (4), un jo īpaši tās 11. panta 4. punktu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0105/2013),

               1.

               sniedz ENIAC kopuzņēmuma izpilddirektoram apstiprinājumu par Kopuzņēmuma 2011. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt ENIAC kopuzņēmuma izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 6, 10.1.2013., 18. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 30, 4.2.2008., 21. lpp.

      (5)  OV L 357, 31.12.2002., 72. lpp.

      EIROPAS PARLAMENTA REZOLŪCIJA
      (2013. gada 17. aprīlis),
      ar konstatējumiem, kas ir neatņemama daļa no lēmuma par ENIAC kopuzņēmuma 2011. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā ENIAC kopuzņēmuma 2011. finanšu gada galīgos pārskatus,

                  —

                  ņemot vērā Revīzijas palātas ziņojumu par ENIAC kopuzņēmuma 2011. finanšu gada pārskatiem ar Kopuzņēmuma atbildēm (1),

                  —

                  ņemot vērā Padomes 2013. gada 12. februāra ieteikumu (05755/2013 – C7-0040/2013),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

                  —

                  ņemot vērā Padomes 2007. gada 20. decembra Regulu (EK) Nr. 72/2008, ar ko izveido ENIAC kopuzņēmumu (4), un jo īpaši tās 11. panta 4. punktu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

                  —

                  ņemot vērā Reglamenta 77. pantu un VI pielikumu

                  —

                  ņemot vērā Budžeta kontroles komitejas ziņojumu (A7-0105/2013),

                  A.

                  tā kā ENIAC kopuzņēmums (“Kopuzņēmums”) tika izveidots 2007. gada 20. decembrī uz 10 gadiem, lai sagatavotu un īstenotu pētniecības programmu ar mērķi izstrādāt galvenās prasmes nanoelektronikā dažādās lietojumu jomās;

                  B.

                  tā kā Kopuzņēmums ieguva finansiālu autonomiju 2010. gada jūlijā;

                  C.

                  tā kā Revīzijas palāta norāda, ka tā ir guvusi pamatotu pārliecību par to, ka Kopuzņēmuma gada pārskati par 2011. finanšu gadu ir ticami;

                  D.

                  tā kā Revīzijas palāta par Kopuzņēmuma pārskatos iekļauto pakārtoto darījumu likumību un pareizību ir sniegusi atzinumu ar piezīmēm;

                  E.

                  tā kā maksimālais Savienības ieguldījums Kopuzņēmumā tā 10 gadu darbības laikposmā ir EUR 450 000 000, kas finansējams no Septītās pētniecības pamatprogrammas budžeta,

         Budžeta un finanšu pārvaldība

                  1.

                  pieņem zināšanai, ka Kopuzņēmuma 2011. finanšu gada galīgais budžets ietvēra saistību apropriācijas EUR 66 000 000 apmērā un maksājumu apropriācijas EUR 35 000 000 apmērā un ka izlietojuma līmenis bija 97 % saistību apropriācijām un 48 % maksājumu apropriācijām; turklāt norāda, ka no EUR 63,6 miljoniem saistību apropriāciju, kas bija pieejamas pamatdarbībai, EUR 20,1 miljonu izmantoja vispārējās saistībās pirmajā 2011. gada priekšlikumu konkursā un EUR 42,2 miljonus – vispārējās saistībās otrajā 2011. gada priekšlikumu konkursā; pieprasa iesniegt detalizētu progresa ziņojumu par minēto trūkumu novēršanu, tajā iekļaujot konkrētus priekšlikumus izlietojuma līmeņa pakāpeniskai uzlabošanai;

                  2.

                  pauž nožēlu par to, ka Kopuzņēmuma apropriācijas, ko vajadzēja izmantot līdz 2010. gada beigām, un apropriācijas, ko vajadzēja izmantot līdz 2011. gada beigām, 2012. gada janvārī nācās anulēt un ka netika anulētas 2010. gada pamatdarbības budžeta pozīcijā iekļautās neizmantotās vispārējās saistību apropriācijas EUR 2,8 miljonu apmērā, kuras vajadzēja izmantot līdz 2011. gada 31. decembrim; pieņem zināšanai, ka Kopuzņēmums ir veicis pasākumus, lai nepieļautu, ka tas atkārtojas, proti, izstrādājis detalizētu procedūru kontu slēgšanai gada beigās un noteicis striktus termiņus;

                  3.

                  pauž bažas, ka Kopuzņēmums par gada pārskatos iekļauto pakārtoto darījumu likumību un pareizību saņēmis Revīzijas palātas atzinumu ar piezīmēm – tas tādēļ, ka Kopuzņēmums nespēja novērtēt, vai ex post revīzijas stratēģija sniedz pietiekamu pārliecību par pakārtoto darījumu likumību un pareizību; atkārtoti norāda, ka Kopuzņēmumam nekavējoties jāuzlabo ex ante pārbaužu kvalitāte, jo īpaši saistībā ar dotāciju pārvaldību, un prasa informēt budžeta izpildes apstiprinātājiestādi par Kopuzņēmuma vēlāk veikto ex post revīziju rezultātiem; pauž cerību, ka Revīzijas palāta, pamatojoties uz neatkarīgām revīzijām, spēs sniegt budžeta izpildes apstiprinātājiestādei savu atzinumu par Kopuzņēmuma ex post revīzijas stratēģijas efektivitāti;

                  4.

                  atgādina, ka Kopuzņēmums 2010. gadā apstiprināja ex post revīzijas stratēģiju, kas ir galvenais kontroles mehānisms, lai novērtētu pakārtoto darījumu likumību un pareizību, un ka tās ieviešana sākās 2011. gadā; norāda, ka projekta izmaksu deklarāciju revīzija ir uzticēta dalībvalstu finansēšanas iestādēm, bet ar tām parakstītajos administratīvajos nolīgumos nav noteikta veicamo revīziju praktiskā kārtība; turklāt norāda, ka Kopuzņēmums nebija saņēmis pietiekamu informāciju par dalībvalstu finansēšanas iestāžu revīzijas stratēģijām; pauž nožēlu, ka dalībvalstu finansēšanas iestādes nav veikušas ex post revīzijas par dotācijām, kas izmaksātas līdz 2011. gada beigām, un aicina Kopuzņēmumu informēt budžeta izpildes apstiprinātājiestādi par veiktajiem pēcpārbaudes pasākumiem;

         Uzaicinājumi iesniegt priekšlikumus

                  5.

                  pienācīgi novērtē to, ka pēc 2008., 2009. un 2010. gadā rīkotajiem priekšlikumu konkursiem tika parakstīti dotāciju nolīgumi par kopējo summu EUR 107,9 miljoni, kas ir 25 % no maksimālā ES ieguldījuma Kopuzņēmumā pētniecības pasākumu veikšanai, un ka 2011. gadā tika izsludināti divi priekšlikumu konkursi par kopējo summu EUR 62,3 miljoni; norāda, ka 2012. gadā tika izsludināti vēl divi priekšlikumu konkursi par kopējo summu EUR 84,5 miljoni un 2013. gadā būs jāizsludina priekšlikumu konkursi ar kopējo budžetu EUR 185,3 miljoni (42 %), lai varētu pilnībā izmantot Savienības EUR 440 000 000 lielo iemaksu; aicina Kopuzņēmumu censties pēc iespējas lietderīgāk izmantot resursus, kas atvēlēti kopīgo tehnoloģiju ierosmju īstenošanai nanoelektronikas jomā;

         Iekšējās kontroles sistēmas

                  6.

                  atkārtoti aicina Kopuzņēmumu pilnībā ieviest tā iekšējo pārbaužu mehānismus un finanšu informācijas sistēmas; norāda, ka tas radīja nozīmīgas kļūdas finanšu pārskatos un to sagatavošana kavējās, tomēr šos trūkumus novērsa pirms galīgo pārskatu pieņemšanas;

                  7.

                  pieņem zināšanai, ka Kopuzņēmuma galvenais grāmatvedis ir apstiprinājis finanšu un grāmatvedības sistēmu (ABAC un SAP) izmantošanu; tomēr norāda, ka 2011. gadā netika apstiprinātas pakārtotās uzņēmējdarbības procedūras, jo īpaši procedūra, kas nodrošina finanšu informāciju par dalībvalstu iestāžu izmaksu deklarāciju apstiprināšanu un attiecīgo maksājumu veikšanu; prasa Kopuzņēmumam informēt budžeta izpildes apstiprinātājiestādi par situāciju pakārtoto uzņēmējdarbības procedūru apstiprināšanas jomā;

         Iekšējā revīzija

                  8.

                  pieņem zināšanai, ka Kopuzņēmuma finanšu noteikumi vēl nav grozīti, lai tajos iekļautu pamatregulas noteikumu par Komisijas iekšējā revidenta pilnvarām; tomēr norāda, ka Komisijas Iekšējās revīzijas dienests 2011. gadā veica riska novērtēšanu un, pamatojoties uz šā riska novērtējuma rezultātiem, 2011. gada 22. novembrī apstiprināšanai valdē tika iesniegts stratēģisko revīziju plāns 2012.–2014. gadam; atgādina, ka 2011. gada beigās Kopuzņēmums vēl nebija izveidojis savu iekšējās revīzijas dienestu, taču nolēma, ka 2012. gadā iekšējā revidenta funkciju veikšanai tiks nozīmēts viens Kopuzņēmuma loceklis;

            ENIAC dalībvalstu ieguldījums

                  9.

                  norāda, ka pirmajiem pieciem uzaicinājumiem iesniegt priekšlikumus ENIAC dalībvalstu finansiālais ieguldījums bija 1,55 reizes lielāks nekā Savienības finansiālais ieguldījums, kas neatbilst Kopuzņēmuma statūtos iekļautajam principam par to, ka ENIAC dalībvalstu finansiālajam ieguldījumam ir jābūt vismaz 1,8 reizes lielākam par kopējo Savienības ieguldījumu un ka Kopuzņēmuma piešķirto dotāciju summa nedrīkst pārsniegt 16,7 % no kopējām attaisnotajām projektu izmaksām;

                  10.

                  pauž nosodījumu par to, ka Grieķija izmanto ES struktūrfondus, lai segtu valsts iemaksas Grieķijas saņēmējiem, kas īsteno ENIAC projektus, nevis nodrošina valsts finansējumu, un nosoda, ka Kopuzņēmums apstiprināja Grieķijas turpmāko līdzdalību ENIAC projektos, bet nenodrošina finansējumu Grieķijas saņēmējiem, jo saskaņā ar Padomes Regulu (EK) Nr. 1083/2006 (6) izdevumi, ko līdzfinansē ES struktūrfondi, nevar saņemt atbalstu no citiem Savienības finanšu instrumentiem; prasa, lai Komisija iespējami īsā laikā informētu budžeta izpildes apstiprinātājiestādi par šādas situācijas likumību;

         Gada darbības pārskats

                  11.

                  atzīmē, ka gada darbības pārskatā ir sniegta informācija par Kopuzņēmuma darbības rezultātiem; tomēr tajā nav iekļauts novērtējums par iekšējās kontroles sistēmas efektivitāti un lietderīgumu, un tam piemīt šādi trūkumi:

                              —

                              nav iekļauta informācija par ex post revīzijas stratēģijas īstenošanu, līdz ar to nevar secināt, vai šis svarīgais kontroles mehānisms darbojas efektīvi, tāpēc būtu vajadzējis ieviest atrunu,

                              —

                              galvenais grāmatvedis nav sniedzis informāciju par finanšu un grāmatvedības sistēmu daļēju apstiprināšanu,

                              —

                              par kontroles nepilnībām, kas konstatētas saistībā ar grāmatvedību un finanšu pārskatu sagatavošanu, atruna gada darbības pārskatā netika iekļauta;

         Citi ar pārvaldību saistīti jautājumi

                  12.

                  norāda, ka 2011. gadā Kopuzņēmums izstrādāja darbības nepārtrauktības plānu un panāca progresu IT drošības politikas izstrādes jomā, bet vēl ir jāturpina darbs, lai pabeigtu negadījuma seku novēršanas plānu;

                  13.

                  atzinīgi vērtē uzņēmējvalsts nolīgumu starp Kopuzņēmumu un Beļģijas iestādēm par biroja telpām, privilēģijām un imunitāti, kā arī citu paredzamo atbalstu, kas tika parakstīts 2012. gada 3. februārī;

         Citi jautājumi

         Iespējamā apvienošanās ar ARTEMIS

                  14.

                  uzskata, ka vajadzētu veikt apvienošanās ar ARTEMIS izmaksas un ieguvumu analīzi un ka par šādas analīzes rezultātiem vajadzētu informēt Eiropas Parlamentu; minētajā novērtējuma ziņojumā būtu jāuzsver šādas apvienošanās iespējamās priekšrocības un trūkumi;

                  15.

                  atkārtoti aicina Revīzijas palātu pieņemamā termiņā iesniegt Eiropas Parlamentam īpašu ziņojumu par kopīgām problēmām, kas saistītas ar kopuzņēmumu atšķirīgo statusu un kas šiem veidojumiem būtu jārisina kopā ar saviem partneriem, lai nodrošinātu pievienoto vērtību un Savienības pētniecības, tehnoloģiju attīstības un demonstrējumu programmu efektīvu īstenošanu; turklāt norāda, ka minētajā ziņojumā būtu jāiekļauj novērtējums par kopuzņēmumu izveides un struktūras efektivitāti.

         (1)  OV C 6, 10.1.2013., 18. lpp.

         (2)  OV L 248, 16.9.2002., 1. lpp.

         (3)  OV L 298, 26.10.2012., 1. lpp.

         (4)  OV L 30, 4.2.2008., 21. lpp.

         (5)  OV L 357, 31.12.2002., 72. lpp.

         (6)  OV L 210, 31.7.2006., 25. lpp.


title: 2010/700/ES: Padomes Lēmums ( 2010. gada 21. oktobris ) par nostāju, kas Eiropas Savienībai jāieņem Asociācijas padomē, kura nodibināta ar Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Izraēlas Valsti, no otras puses, attiecībā uz sociālā nodrošinājuma sistēmu koordinēšanas noteikumu pieņemšanu#Projekts – Asociācijas padomes, kura nodibināta ar Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Izraēlas Valsti, no otras puses, Lēmums Nr. …/… (… gada …) attiecībā uz Eiropas un Vidusjūras reģiona valstu nolīgumā iekļautajiem sociālā nodrošinājuma sistēmu koordinēšanas noteikumiem

text:
               23.11.2010

               LV

               Eiropas Savienības Oficiālais Vēstnesis

               L 306/21

         PADOMES LĒMUMS
   (2010. gada 21. oktobris)
   par nostāju, kas Eiropas Savienībai jāieņem Asociācijas padomē, kura nodibināta ar Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Izraēlas Valsti, no otras puses, attiecībā uz sociālā nodrošinājuma sistēmu koordinēšanas noteikumu pieņemšanu
   (2010/700/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 79. panta 2. punkta b) apakšpunktu saistībā ar 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas un Vidusjūras reģiona valstu nolīguma, ar ko izveido asociāciju starp Eiropas Kopienām un to dalībvalstīm, no vienas puses, un Izraēlas Valsti, no otras puses (1) (“nolīgums”), 65. pantā ir paredzēts, ka Asociācijas padome pieņem lēmumu pieņemt attiecīgus noteikumus, lai īstenotu nolīguma 64. pantā izklāstītos mērķus.

               (2)

               ES un Izraēlas rīcības plāna, ko Asociācijas padome pieņēma 2005. gada 11. aprīlī saistībā ar Eiropas kaimiņattiecību politiku, 2.3.3. mērķa pirmajā ievilkumā Asociācijas padome ir aicināta pieņemt lēmumu, ar ko īstenotu nolīguma 65. pantu.

               (3)

               Saskaņā ar 1. un 2. pantu Protokolā (Nr. 22) par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un šis lēmums tai nav saistošs un nav jāpiemēro.

               (4)

               Saskaņā ar 1. un 2. pantu Protokolā (Nr. 21) par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, un neskarot minētā protokola 4. pantu, šīs dalībvalstis nepiedalās šā lēmuma pieņemšanā, un šis lēmums tām nav saistošs un nav jāpiemēro,

         IR PIEŅĒMUSI ŠO LĒMUMU.
   1. pants
   Nostāja, kas Eiropas Savienībai jāieņem Asociācijas padomē, kura nodibināta ar Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienu un tās dalībvalstīm, no vienas puses, un Izraēlas Valsti, no otras puses, attiecībā uz nolīguma 64. panta īstenošanu balstās uz Asociācijas padomes lēmuma projektu, kas pievienots šim lēmumam.
   2. pants
   Šis lēmums stājas spēkā tā pieņemšanas dienā.

      Luksemburgā, 2010. gada 21. oktobrī

            Padomes vārdā –

            priekšsēdētāja

         J. MILQUET

      (1)  OV L 147, 21.6.2000., 3. lpp.

      Projekts
      ASOCIĀCIJAS PADOMES,
      kura nodibināta ar Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Izraēlas Valsti, no otras puses,
      LĒMUMS Nr. …/…
      (… gada …)
      attiecībā uz Eiropas un Vidusjūras reģiona valstu nolīgumā iekļautajiem sociālā nodrošinājuma sistēmu koordinēšanas noteikumiem
      ASOCIĀCIJAS PADOME,
      ņemot vērā Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Izraēlas Valsti, no otras puses (1), un jo īpaši tā 65. pantu,
      tā kā:

                  (1)

                  Eiropas un Vidusjūras reģiona valstu nolīguma, ar ko izveido asociāciju starp Eiropas Kopienām un to dalībvalstīm, no vienas puses, un Izraēlas Valsti, no otras puses, (“nolīgums”) 64. pantā ir paredzēta Izraēlas un dalībvalstu sociālā nodrošinājuma sistēmu koordinēšana un noteikti šādas koordinēšanas principi.

                  (2)

                  Nolīguma 65. pantā ir paredzēts, ka Asociācijas padome pieņem lēmumu, ar ko īsteno 64. pantā izklāstītos principus.

                  (3)

                  ES un Izraēlas rīcības plāna, ko Asociācijas padome pieņēma 2005. gada 11. aprīlī saistībā ar Eiropas kaimiņattiecību politiku, 2.3.3. mērķa pirmajā ievilkumā Asociācijas padome ir aicināta pieņemt lēmumu, ar ko īstenotu nolīguma 65. pantu.

                  (4)

                  Attiecībā uz nediskriminācijas principa piemērošanu ar šo lēmumu nebūtu jāpiešķir nekādas papildu tiesības, ko radītu konkrēti fakti vai notikumi otras līgumslēdzējas puses teritorijā, ja šādus faktus vai notikumus neņem vērā pirmās līgumslēdzējas puses tiesību aktos, izņemot tiesības eksportēt konkrētus pabalstus.

                  (5)

                  Piemērojot šo lēmumu, Izraēlas darba ņēmēju tiesības uz ģimenes pabalstiem būtu jāsaista ar nosacījumu, ka viņu ģimenes locekļi kopā ar šiem darba ņēmējiem likumīgi uzturas dalībvalstī, kurā darba ņēmēji ir nodarbināti. Ar šo lēmumu tiesības uz ģimenes pabalstiem nebūtu jāpiešķir attiecībā uz tiem viņu ģimenes locekļiem, kuri dzīvo citā valstī, piemēram, Izraēlā.

                  (6)

                  Ar Padomes Regulu (EK) Nr. 859/2003 (2) Regulas (EEK) Nr. 1408/71 un Regulas (EEK) Nr. 574/72 noteikumi jau tiek attiecināti uz trešo valstu valstspiederīgajiem, uz kuriem minētie noteikumi jau neattiecas viņu valstspiederības dēļ vien. Regulā (EK) Nr. 859/2003 jau ir ietverts to apdrošināšanas periodu summēšanas princips, kurus Izraēlas darba ņēmēji dažādās dalībvalstīs ir ieguvuši attiecībā uz tiesībām uz konkrētiem pabalstiem, kā izklāstīts nolīguma 64. panta 1. punkta pirmajā ievilkumā.

                  (7)

                  Lai veicinātu koordinēšanas noteikumu piemērošanu, varētu būt jāpieņem speciāli noteikumi, kas atbilstu Izraēlas tiesību aktu īpatnībām.

                  (8)

                  Lai nodrošinātu dalībvalstu un Izraēlas sociālā nodrošinājuma sistēmu koordinēšanas raitu norisi, ir jāparedz īpaši noteikumi par sadarbību starp dalībvalstīm un Izraēlu, kā arī starp attiecīgo personu un kompetentās valsts iestādi.

                  (9)

                  Lai aizsargātu personas, uz kurām attiecas šis lēmums, un lai nodrošinātu, ka, lēmumam stājoties spēkā, šīs personas nezaudē savas tiesības, būtu jāpieņem pārejas noteikumi,

            IR PIEŅĒMUSI ŠO LĒMUMU.
      I   DAĻA

         VISPĀRĪGI NOTEIKUMI

      1. pants
      Definīcijas
      1.   Šajā lēmumā:

                  a)

                  “nolīgums” ir Eiropas un Vidusjūras reģiona valstu nolīgums, ar ko izveido asociāciju starp Eiropas Kopienām un to dalībvalstīm, no vienas puses, un Izraēlas valsti, no otras puses;

                  b)

                  “regula” ir Eiropas Parlamenta un Padomes Regula (EK) Nr. 883/2004 (2004. gada 29. aprīlis) par sociālās nodrošināšanas sistēmu koordinēšanu (3), ko piemēro Eiropas Savienības dalībvalstīs;

                  c)

                  “īstenošanas regula” ir Eiropas Parlamenta un Padomes Regula (EK) Nr. 987/2009 (2009. gada 16. septembris), ar ko nosaka īstenošanas kārtību Regulai (EK) Nr. 883/2004 par sociālās nodrošināšanas sistēmu koordinēšanu (4);

                  d)

                  “dalībvalsts” ir Eiropas Savienības dalībvalsts;

                  e)

                  “darba ņēmējs” ir:

                              i)

                              dalībvalstu tiesību aktos – persona, kas veic darbību nodarbinātas personas statusā regulas 1. panta a) punkta nozīmē;

                              ii)

                              Izraēlas tiesību aktos – persona, kas veic darbību nodarbinātas personas statusā minēto tiesību aktu nozīmē;

                  f)

                  “ģimenes loceklis” ir:

                              i)

                              dalībvalsts tiesību aktos – ģimenes loceklis regulas 1. panta i) punkta nozīmē;

                              ii)

                              Izraēlas tiesību aktos – ģimenes loceklis minēto tiesību aktu nozīmē;

                  g)

                  “tiesību akti” ir:

                              i)

                              attiecībā uz dalībvalstīm – tiesību akti regulas 1. panta l) punkta nozīmē, ko piemēro pabalstiem, uz kuriem attiecas šis lēmums;

                              ii)

                              attiecībā uz Izraēlu – atbilstīgie tiesību akti, kurus Izraēlā piemēro pabalstiem, uz kuriem attiecas šis lēmums;

                  h)

                  “pabalsti” ir:

                              —

                              vecuma pensijas,

                              —

                              apgādnieka zaudējuma pabalsti,

                              —

                              pabalsti sakarā ar nelaimes gadījumiem darbā un arodslimībām,

                              —

                              invaliditātes pensijas,

                              —

                              ģimenes pabalsti;

                  i)

                  “eksportējami pabalsti” ir:

                              i)

                              attiecībā uz dalībvalstīm:

                                          —

                                          vecuma pensijas,

                                          —

                                          apgādnieka zaudējuma pabalsti,

                                          —

                                          pabalsti sakarā ar nelaimes gadījumiem darbā un arodslimībām,

                                          —

                                          invaliditātes pensijas,

                                    regulas nozīmē, izņemot īpašus no iemaksām neatkarīgus naudas pabalstus, kā uzskaitīts regulas X pielikumā;

                              ii)

                              attiecībā uz Izraēlu – atbilstīgie pabalsti, kas paredzēti saskaņā ar Izraēlas tiesību aktiem, izņemot īpašus no iemaksām neatkarīgus naudas pabalstus, kā uzskaitīts šā lēmuma I pielikumā.

            2.   Citiem šajā lēmumā izmantotajiem terminiem ir nozīme, kas tiem piešķirta:

                  a)

                  attiecībā uz dalībvalstīm – regulā un īstenošanas regulā;

                  b)

                  attiecībā uz Izraēlu – atbilstīgos tiesību aktos, kas piemērojami Izraēlā.

            2. pants
      Aptvertās personas
      Šis lēmums attiecas uz:

                  a)

                  darba ņēmējiem, kuri ir Izraēlas valstspiederīgie un kuri ir vai ir bijuši likumīgi nodarbināti kādas dalībvalsts teritorijā, un uz kuriem attiecas vai ir attiekušies vienas vai vairāku dalībvalstu tiesību akti, un viņu pārdzīvojušajiem tuviniekiem;

                  b)

                  šā panta a) punktā minēto darba ņēmēju ģimenes locekļiem ar noteikumu, ka šie ģimenes locekļi likumīgi uzturas vai ir uzturējušies kopā ar attiecīgo darba ņēmēju šā darba ņēmēja nodarbinātības laikā dalībvalstī;

                  c)

                  darba ņēmējiem, kuri ir kādas dalībvalsts valstspiederīgie un kuri ir vai ir bijuši likumīgi nodarbināti Izraēlas teritorijā, un uz kuriem attiecas vai ir attiekušies Izraēlas tiesību akti, un viņu pārdzīvojušajiem tuviniekiem; un

                  d)

                  šā panta c) punktā minēto darba ņēmēju ģimenes locekļiem ar noteikumu, ka šie ģimenes locekļi likumīgi uzturas vai ir uzturējušies kopā ar attiecīgo darba ņēmēju šā darba ņēmēja nodarbinātības laikā Izraēlā.

            3. pants
      Vienlīdzīga attieksme
      1.   Attiecībā uz pabalstiem 1. panta 1. punkta h) apakšpunkta nozīmē attieksmē pret darba ņēmējiem, kuri ir Izraēlas valstspiederīgie un kuri ir likumīgi nodarbināti kādā dalībvalstī, un visiem viņu ģimenes locekļiem, kas likumīgi dzīvo kopā ar viņiem, nedrīkst būt nekāda veida diskriminācijas valstspiederības dēļ salīdzinājumā ar to dalībvalstu valstspiederīgajiem, kurās šie darba ņēmēji ir nodarbināti.
      2.   Attiecībā uz pabalstiem 1. panta 1. punkta h) apakšpunkta nozīmē attieksmē pret darba ņēmējiem, kuri ir kādas dalībvalsts valstspiederīgie un kuri ir likumīgi nodarbināti Izraēlā, un visiem viņu ģimenes locekļiem, kas likumīgi dzīvo kopā ar viņiem, nedrīkst būt nekāda veida diskriminācijas valstspiederības dēļ salīdzinājumā ar Izraēlas valstspiederīgajiem.
      II   DAĻA

         ATTIECĪBAS STARP DALĪBVALSTĪM UN IZRAĒLU

      4. pants
      Atteikšanās no noteikumiem par dzīvesvietu
      1.   Eksportējamus pabalstus 1. panta 1. punkta i) apakšpunkta nozīmē, kurus ir tiesīgas saņemt 2. panta a) un c) punktā minētās personas, nesamazina, nepārveido, neaptur, neatsauc un nekonfiscē tāda iemesla dēļ, ka pabalsta saņēmējs dzīvo:

                  i)

                  attiecībā uz kādas dalībvalsts tiesību aktos paredzētu pabalstu – Izraēlas teritorijā; vai

                  ii)

                  attiecībā uz Izraēlas tiesību aktos paredzētu pabalstu – kādas dalībvalsts teritorijā.

            2.   Darba ņēmēja ģimenes locekļi, kas minēti 2. panta b) punktā, ir tiesīgi saņemt eksportējamus pabalstus 1. panta 1. punkta i) apakšpunkta nozīmē tāpat kā tāda darba ņēmēja ģimenes locekļi, kas ir attiecīgās dalībvalsts valstspiederīgais – ja šie ģimenes locekļi uzturas Izraēlas teritorijā.
      3.   Darba ņēmēja ģimenes locekļi, kas minēti 2. panta d) punktā, ir tiesīgi saņemt eksportējamus pabalstus 1. panta 1. punkta i) apakšpunkta nozīmē tāpat kā tāda darba ņēmēja ģimenes locekļi, kas ir Izraēlas valstspiederīgais – ja šie ģimenes locekļi uzturas kādas dalībvalsts teritorijā.
      III   DAĻA

         DAŽĀDI NOTEIKUMI

      5. pants
      Sadarbība
      1.   Dalībvalstis un Izraēla cita citai sniedz visu informāciju par izmaiņām savos tiesību aktos, kas var ietekmēt šā lēmuma īstenošanu.
      2.   Pildot šo lēmumu, dalībvalstu un Izraēlas iestādes piedāvā cita citai savus pakalpojumus un rīkojas tā, it kā īstenotu pašas savus tiesību aktus. Minēto iestāžu sniegtā administratīvā palīdzība parasti ir bezmaksas. Tomēr dalībvalstu un Izraēlas kompetentās iestādes var vienoties par dažu izdevumu kompensēšanu.
      3.   Pildot šo lēmumu, dalībvalstu un Izraēlas iestādes var tieši sazināties cita ar citu un ar attiecīgajām personām vai šo personu pārstāvjiem.
      4.   Lai nodrošinātu šā lēmuma pareizu īstenošanu, iestādēm un personām, uz kurām attiecas šis lēmums, ir savstarpējs pienākums citai citu informēt un sadarboties.
      5.   Attiecīgajām personām iespējami drīz jāinformē kompetentās dalībvalsts vai Izraēlas iestādes, ja pēdējā no minētajām ir kompetentā valsts, un dzīvesvietas dalībvalsts vai Izraēlas iestādes, ja pēdējā no minētajām ir dzīvesvietas valsts, par visām tām pārmaiņām saistībā ar viņu pašu vai viņu ģimenes stāvokli, kas ietekmē šo personu tiesības uz pabalstiem saskaņā ar šo lēmumu.
      6.   Ja netiek ievērots 5. punktā minētais pienākums informēt, tad saskaņā ar valsts tiesību aktiem var piemērot samērīgus pasākumus. Tomēr šie pasākumi ir līdzvērtīgi tiem, ko saskaņā ar valsts tiesību aktiem piemēro līdzīgās situācijās, un ar tiem pabalsta pieprasītājam nepadara par neiespējamu vai pārmērīgi neapgrūtina praksē izmantot saskaņā ar šo lēmumu piešķirtās tiesības.
      7.   Dalībvalstis un Izraēla var paredzēt, ka valsts noteikumos, ko izmanto, lai pārbaudītu, vai pabalsta saņēmēji atbilst pabalsta saņemšanas tiesību nosacījumiem, tiek ņemts vērā fakts, ka pabalsta saņēmēji uzturas vai dzīvo ārpus tās valsts teritorijas, kurā atrodas debitoriestāde. Šādi noteikumi ir samērīgi, nediskriminējoši saistībā ar valstspiederību, un tie ir saskaņā ar šā lēmuma principiem. Šādus noteikumus paziņo Asociācijas padomei.
      6. pants
      Administratīvās pārbaudes un medicīniskā izmeklēšana
      1.   Šo pantu piemēro 2. pantā minētajām personām, kas saņem 1. panta 1. punkta i) apakšpunktā minētos eksportējamos pabalstus, kā arī iestādēm, kas ir atbildīgas par šā lēmuma īstenošanu.
      2.   Ja pabalstu saņēmējs vai pieprasītājs, vai kāds viņa ģimenes loceklis uzturas vai dzīvo kādas dalībvalsts teritorijā, bet debitoriestāde atrodas Izraēlā, vai arī minētā persona uzturas vai dzīvo Izraēlā, bet debitoriestāde atrodas kādā dalībvalstī, medicīnisko izmeklēšanu pēc minētās iestādes pieprasījuma veic pabalstu saņēmēja uzturēšanās vai dzīvesvietas iestāde saskaņā ar procedūrām, kas paredzētas tiesību aktos, kurus piemēro minētā iestāde.
      Debitoriestāde paziņo uzturēšanās vai dzīvesvietas iestādei par jebkurām īpašajām prasībām, kas vajadzības gadījumā jāievēro, un par aspektiem, attiecībā uz kuriem būtu jāveic medicīniskā izmeklēšana.
      Uzturēšanās vai dzīvesvietas iestāde nosūta ziņojumu debitoriestādei, kas lūdza veikt medicīnisko izmeklēšanu.
      Debitoriestāde patur tiesības pieprasīt pabalsta saņēmēja medicīnisko izmeklēšanu, ko veic tās izvēlēts ārsts, vai nu teritorijā, kurā pabalsta saņēmējs vai pieprasītājs uzturas vai dzīvo, vai valstī, kurā atrodas debitoriestāde. Tomēr pabalsta saņēmēju var aicināt atgriezties debitoriestādes valstī tikai tad, ja viņš var pārvietoties, nekaitējot savam veselības stāvoklim, un ja debitoriestāde sedz transporta un uzturēšanas izdevumus.
      3.   Ja pabalstu saņēmējs vai pieprasītājs vai viņa ģimenes locekļi uzturas vai dzīvo kādas dalībvalsts teritorijā, bet debitoriestāde atrodas Izraēlā, vai arī minētā persona uzturas vai dzīvo Izraēlā, bet debitoriestāde atrodas kādā dalībvalstī, administratīvo pārbaudi pēc debitoriestādes pieprasījuma veic saņēmēja uzturēšanās vietas vai dzīvesvietas iestāde.
      Uzturēšanās vietas vai dzīvesvietas iestāde nosūta ziņojumu debitoriestādei, kas lūdza veikt administratīvo pārbaudi.
      Debitoriestāde patur tiesības pieprasīt pabalsta saņēmēja situācijas pārbaudi, ko veic tās izvēlēts speciālists. Tomēr pabalsta saņēmēju var aicināt atgriezties debitoriestādes valstī tikai tad, ja viņš var pārvietoties, nekaitējot savam veselības stāvoklim, un ja debitoriestāde sedz transporta un uzturēšanas izdevumus.
      4.   Viena vai vairākas dalībvalstis un Izraēla var vienoties par citiem administratīvajiem noteikumiem, ja tās par to informē Asociācijas padomi.
      5.   Atkāpjoties no šā lēmuma 5. panta 2. punktā minētā principa par savstarpēju bezmaksas administratīvo palīdzību, šā panta 2. un 3. punktā minēto pārbaužu faktiskās izmaksas atmaksā tai iestādei, kurai tās uzdeva veikt debitoriestāde, kas tās pieprasīja.
      7. pants
      Nolīguma 79. panta piemērošana
      Nolīguma 79. pantu piemēro gadījumā, ja viena no Pusēm uzskata, ka otra Puse nav izpildījusi 5. un 6. pantā noteiktos pienākumus.
      8. pants
      Speciāli noteikumi par Izraēlas tiesību aktu piemērošanu
      Asociācijas padome vajadzības gadījumā var II pielikumā izklāstīt speciālus noteikumus par Izraēlas tiesību aktu piemērošanu.
      9. pants
      Administratīvās procedūras spēkā esošos divpusējos nolīgumos
      Var turpināt piemērot administratīvās procedūras, kas ietvertas spēkā esošajos divpusējos nolīgumos starp kādu dalībvalsti un Izraēlu, ar noteikumu, ka šīs procedūras nelabvēlīgi neietekmē šajā lēmumā noteiktās attiecīgo personu tiesības un pienākumus.
      10. pants
      Nolīgumi, kuri papildina šā lēmuma īstenošanas procedūras
      Viena vai vairākas dalībvalstis un Izraēla var noslēgt nolīgumus, lai papildinātu šā lēmuma īstenošanas administratīvās procedūras, īpaši attiecībā uz viltojumu un kļūdu novēršanu un apkarošanu.
      IV   DAĻA

         PĀREJAS UN NOBEIGUMA NOTEIKUMI

      11. pants
      Pārejas noteikumi
      1.   Nekādas tiesības saskaņā ar šo lēmumu neiegūst par laikposmu, kas bijis pirms dienas, kad šis lēmums stājies spēkā.
      2.   Ievērojot 1. punktu, tiesības saskaņā ar šo lēmumu iegūst pat tad, ja tās ir saistītas ar apstākļiem, kas radušies pirms dienas, kad tas stājies spēkā.
      3.   Visus pabalstus, kas nav piešķirti vai ir pārtraukti attiecīgās personas valstspiederības vai dzīvesvietas dēļ, pēc attiecīgās personas pieprasījuma piešķir vai atjauno no dienas, kad stājies spēkā šis lēmums, ar noteikumu, ka tiesības, kuras iepriekš ir bijušas par pamatu pabalstu piešķiršanai, nav izmantotas, saņemot vienreizēju maksājumu.
      4.   Ja 3. punktā minēto pieprasījumu iesniedz divu gadu laikā no dienas, kad stājies spēkā šis lēmums, saskaņā ar šo lēmumu iegūtās tiesības ir spēkā, sākot ar dienu, kad stājies spēkā šis lēmums, un pret attiecīgajām personām nevar vērst nevienas dalībvalsts vai Izraēlas tiesību aktus par tiesību zaudēšanu vai noilgumu.
      5.   Ja 3. punktā minēto pieprasījumu iesniedz pēc tam, kad beidzies divu gadu termiņš no dienas, kad stājies spēkā šis lēmums, tiesības, kuras nav zaudētas vai kurām nav iestājies noilgums, ir spēkā no pieprasījuma iesniegšanas dienas, ievērojot jebkurus labvēlīgākus noteikumus saskaņā ar kādas dalībvalsts vai Izraēlas tiesību aktiem.
      12. pants
      Šā lēmuma pielikumi
      1.   Šā lēmuma pielikumi ir tā sastāvdaļa.
      2.   Pēc Izraēlas pieprasījuma pielikumus var grozīt ar Asociācijas padomes lēmumu.
      13. pants
      Stāšanās spēkā
      Šis lēmums stājas spēkā pirmā mēneša pirmajā dienā pēc tā publicēšanas Eiropas Savienības Oficiālajā Vēstnesī.

         …,

               Asociācijas padomes vārdā –

               priekšsēdētājs

         (1)  OV L 147, 21.6.2000., 3. lpp.

         (2)  OV L 124, 20.5.2003., 1. lpp.

         (3)  OV L 166, 30.4.2004., 1. lpp.

         (4)  OV L 284, 30.10.2009., 1. lpp.

         I PIELIKUMS

            IZRAĒLAS ĪPAŠO NO IEMAKSĀM NEATKARĪGO NAUDAS PABALSTU SARAKSTS

         …

         II PIELIKUMS

            SPECIĀLI NOTEIKUMI PAR IZRAĒLAS TIESĪBU AKTU PIEMĒROŠANU

         …


title: 2013/363/Euratom: Komisijas Lēmums ( 2013. gada 17. maijs ) par nolīguma slēgšanu starp Eiropas Atomenerģijas kopienu ( Euratom ) un Korejas pussalas Enerģētikas attīstības organizāciju ( KEDO )#Nolīgums starp Eiropas Atomenerģijas kopienu un Korejas pussalas Enerģētikas attīstības organizāciju

text:
               9.7.2013

               LV

               Eiropas Savienības Oficiālais Vēstnesis

               L 188/1

      KOMISIJAS LĒMUMS

   (2013. gada 17. maijs)
   par nolīguma slēgšanu starp Eiropas Atomenerģijas kopienu (Euratom) un Korejas pussalas Enerģētikas attīstības organizāciju (KEDO)
   (2013/363/Euratom)
   EIROPAS KOMISIJA,
   ņemot vērā Eiropas Atomenerģijas kopienas dibināšanas līgumu un jo īpaši tā 101. panta otro daļu,
   ņemot vērā Padomes apstiprinājumu,
   tā kā:
   Būtu jāslēdz nolīgums starp Eiropas Atomenerģijas kopienu (Euratom) un Korejas pussalas Enerģētikas attīstības organizāciju (KEDO),
   IR PIEŅĒMUSI ŠO LĒMUMU.
   1. pants
   Ar šo Eiropas Atomenerģijas kopienas vārdā tiek apstiprināts nolīgums starp Eiropas Atomenerģijas kopienu (Euratom) un Korejas pussalas Enerģētikas attīstības organizāciju (KEDO). Nolīguma teksts ir pievienots šim lēmumam.
   2. pants
   Komisijas priekšsēdētāju vai to Komisijas locekli, kas atbild par enerģētiku, ar šo pilnvaro parakstīt nolīgumu un attiecīgi rīkoties, lai stātos spēkā šis nolīgums, kurš noslēdzams Eiropas Atomenerģijas kopienas vārdā.

      Briselē, 2013. gada 17. maijā

            Komisijas vārdā –

            Komisijas loceklis

         Günther OETTINGER

         NOLĪGUMS

      starp Eiropas Atomenerģijas kopienu un Korejas pussalas Enerģētikas attīstības organizāciju
      EIROPAS ATOMENERĢIJAS KOPIENA,
      turpmāk “Kopiena”, un
      KOREJAS PUSSALAS ENERĢĒTIKAS ATTĪSTĪBAS ORGANIZĀCIJA,
      turpmāk “KEDO”,
      tā kā:

                  (1)

                     KEDO ir izveidota saskaņā ar Nolīgumu par Korejas pussalas Enerģētikas attīstības organizācijas izveidi, kuru 1995. gada 9. martā noslēdza Korejas Republikas, Japānas un Amerikas Savienoto Valstu valdības un kurš grozīts 1997. gada 19. septembrī.

                  (2)

                  Piektais Kopienas un KEDO noslēgtais nolīgums zaudēja spēku 2012. gada 31. maijā.

                  (3)

                  Pēc lēmuma izbeigt KEDO vieglā ūdens kodolreaktora projektu un pēc 2007. gada lēmuma pildīt sekretariāta pienākumus, izmantojot ievērojami mazāk darbinieku un minimālu biroja aprīkojumu, KEDO valde 2011. gadā nolēma turpināt KEDO darbību pēc 2012. gada 31. maija.

                  (4)

                  Gan Kopiena, gan KEDO ir paudušas vēlmi turpināt sadarbību, lai īstenotu vieglā ūdens kodolreaktora projekta slēgšanu un pienācīgu KEDO darbības izbeigšanu,

            IR VIENOJUŠĀS ŠĀDI.
      1. pants
      Iepriekšējā nolīguma noteikumu piemērošana
      Ja kādā no turpmākajiem pantiem nav norādīts citādi, iepriekšējā Kopienas un KEDO nolīguma noteikumus, kuri zaudēja spēku 2012. gada 31. maijā, turpina piemērot atbilstīgi šim nolīgumam.
      2. pants
      Kopienas ieguldījums
      Saskaņā ar šo nolīgumu Kopiena nesniedz finansiālu ieguldījumu KEDO budžetā.
      3. pants
      Darbības ilgums
      Šis nolīgums zaudē spēku 2013. gada 31. maijā. Ik gadu to automātiski atjauno uz vienu gadu, izņemot, ja kāda no pusēm vismaz vienu mēnesi pirms nolīguma termiņa beigām paziņo, ka tā vēlas izbeigt šo nolīgumu. To var arī izbeigt uzreiz, ja no KEDO izstājas jebkurš cits tās loceklis, kas pašlaik pārstāvēts KEDO valdē. Šo nolīgumu neatjauno pēc 2015. gada 31. maija.
      4. pants
      Stāšanās spēkā
      Šis nolīgums stājas spēkā dienā, kad to ir parakstījusi Kopiena un KEDO, un to piemēro no 2012. gada 1. jūnija.

         Briselē, divtūkstoš trīspadsmitā gada ceturtajā jūlijā, divos oriģināleksemplāros

               Eiropas Atomenerģijas kopienas vārdā –
            Günther OETTINGER

         Ņūdžersijā, divtūkstoš trīspadsmitā gada divdesmit ceturtajā jūnijā, divos oriģināleksemplāros

               Korejas pussalas Enerģētikas attīstības organizācijas vārdā –
            David WALLACE